**Nebunii din lumina Lunii**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu îmi scrii lumina Lunii adormită sub călcâie

Prinse-n fumuri de tămâie care-nnebunesc nebunii

Și îi fac să își deșire mâinile ca niște zbaturi

De vapoare pe uscaturi, întru-a minților stâlcire.

Îmi explici c-o doare-o parte dintr-un colț pierdut în umbră,

Umbra umbrei din penumbră, colț al umbrei dinspre moarte,

Dar nu-mi spui că, din lumină, se transferă noi iluzii

Prin vremelnice transfuzii, înspre colțul ce suspină.

Îmi produci, prin minte, ceață și-mi faci găuri în rărunchi,

Aruncându-mi pe genunchi greutățile din viață,

Să-mi apese până-n glezne plumbul literelor tale

Ce-mi sunt greutăți letale și mă-mprăștie în bezne.

Nu-nțeleg cum scrii cu raze adunate-n veșnicie

De un timp ce va să fie, dar, cum văd, produci extaze

Printre derapări de gând, multora,-n lumina Lunii,

Care nu-s, dar sunt nebunii mai frumoși decât oricând.